钦定古今图书集成/明伦汇编/官常典/第354卷 > 杨瑄〈子源〉
## 钦定古今图书集成/明伦汇编/官常典/第354卷 > 杨瑄〈子源〉

按《明外史》本传：“瑄字廷献，丰城人。景泰五年进士。授
御史。刚直尚气节。景帝不豫，廷臣请建东宫，帝不允。
瑄与同官钱琎、樊英等约以去就争，会夺门事起，乃
已。天顺初，印马畿内，至河间，民遮诉曹吉祥、石亨夺
其田。瑄以闻，并列二人怙宠专权状。帝语阁臣李贤、
徐有贞曰：‘真御史也’。遂遣官往覆，而令吏部识瑄名，
将擢用。”吉祥闻而大惧，诉于帝，请罪之。不许。未几，亨
西征还。适彗星见，十三道掌道御史张鹏、盛颙、周斌、
费广、张宽、王鉴、赵文博、彭烈、张奎、李人仪、邵铜、郑冕、
陶复及御史刘泰、魏翰、康骥将劾亨、吉祥诸违法事。
给事中王铉闻之，泄于亨，亨乃失与。吉祥泣诉于帝，
诬鹏等为已诛内官张永从子，结党排陷，欲为报仇。
明日疏入，帝大怒，遂收鹏及瑄御文华殿，悉召诸御
史掷弹章俾自读。斌且读且对，神色自若，至冒功滥
职。帝诘之曰：“彼率将士迎驾朝廷，论功行赏，何冒何
滥？”斌曰：“此辈皆贪天功。当时迎驾止数百人，光禄赐
酒馔，名数具在。今超迁至数千人，非冒滥而何？”帝默
然，竟下瑄、鹏及诸御史于狱，榜掠备至，且诘主使者。
瑄等无所引，乃坐都御史耿九畴、罗绮主谋，亦下狱。
论瑄、鹏死，馀遣戍。亨等复谮诸言官。帝谕吏部，给事
“御史年逾三十者留之，馀悉调外。”尚书王翱列上给
事中何𤣱等十三人，御史吴祯等二十三人，诏以𤣱
等为州判官，祯等为知县。会大风震雷，拔木发屋，须
臾雨雹。正阳门下马牌飞掷郊外，而亨、吉祥家大木
俱折，雹尤甚。二人亦惧。掌钦天监礼部侍郎汤序，本
亨党，亦言“上天示警，宜恤刑狱。”于是帝感悟，戍瑄、鹏
铁岭，馀止贬知县。泰、翰、骥三人复职，而𤣱、祯等亦得
无调。瑄、鹏行半道，适承天门灾，肆赦放还。或谓当诣
亨、吉祥谢，二人卒不往，复谪戍南丹。宪宗即位，并还
故官。瑄寻迁浙江副使。杭州卫指挥陈鼎父子肆虐，
捕罪之。按行海道，禁将校私纵戍卒。立操法。修定海
及霩、衢、健跳二所捍海塘，筑海盐堤岸二千三百丈，
民得奠居。为副使十馀年，政绩卓然，进按察使。西湖
水旧可溉诸县四十六万顷，时堙塞过半，瑄请浚之。
设防置闸，以利灌溉。功未就，卒。海盐人祠祀之。子源，
字本清，晓天文，授五官监候。正德元年，刘瑾等乱政，
上言：“自八月初，大角及心宿中星动摇不止。大角，天
王之坐。心宿中星，天王正位也，宜安而静。今乃动摇其占曰：‘人主不安，国有忧’。”意者陛下轻举逸游，弋猎
无度，以致然也。又北斗第二、第三、第四星明减于常；
第二曰天“璇法星，后妃之象。后妃不得其宠，则不明；
广营宫室，妄凿山林，则不明。第三曰天机令星，不爱
百姓，骤兴征徭，则不明。第四曰天权伐星，号令不当，
则不明。伏希陛下祗畏天戒，安居深宫，绝嬉戏，禁游
畋，罢骑射，停工作，申严号令，毋轻出入，抑远宠幸，裁
节赐予，亲元老大臣日讲习《诗》《书》，以弭灾变。”疏下礼
部，尚书张昇等称源忠爱。报闻。迨十月，霾雾时作，源
言：“此众邪之气，阴冒于阳，臣欺其君，小人擅权，下将
叛上。”引譬甚切。瑾怒，矫旨杖三十，释之。又上言：“自正
德二年来，占得火星入太微垣帝座前，或东或西，往
来不一。乞收揽政柄，思患预防。”盖专指瑾也。瑾大怒，
召而叱之曰：“若何官，亦学为忠”臣，源厉声曰：“官大小
异，忠一也。”矫旨又杖六十，谪戍肃州。行至河阳驿，以
创卒。其妻斩芦荻覆之，葬驿后。杨氏父子以忠谏名
天下，为士论重。而源小臣抗节，尤人所难。万历中，廷
臣累请易名。熹宗即位，赐谥忠怀。